Korkein oikeus katsoo, että oppositiojohtaja ja liikemies Vasili Popov voidaan luovuttaa Suomesta Venäjälle.

Luovuttamista vaati Venäjän pääsyyttäjänvirasto. Luovuttamispyyntö perustuu Karjalan tasavallan Petroskoin kaupunkioikeuden toukokuussa antamaan vangitsemismääräykseen.

Popovia vastaan on nostettu Venäjällä rikossyyte. Häntä epäillään petoksesta.

Venäjältä saatujen asiakirjojen mukaan Popovin epäillään toimineen järjestäytyneessä rikollisryhmässä. Oppositiojohtajan epäillään johtaneen harhaan Karjalan tasavallan virastoa ja hankkineen rikollisryhmän jäsenen nimiin selvästi alihintaan Petroskoin kouluruokailukombinaatin rakennuksen ja tontin.

Arvion mukaan toiminta olisi aiheuttanut Petroskoin kaupunkipiirille ainakin 42,8 miljoonan ruplan aineellisen vahingon.

Popovin mukaan syyllisyyden tueksi ei ole esitetty näyttöä. Hänen mukaansa kyse on poliittisesta ajojahdista ja vainosta, jonka vuoksi hän ei tulisi saamaan oikeudenmukaista oikeudenkäyntiä Venäjällä.

Opposiojohtaja sanoo, että Venäjällä vankilaolot ovat niin heikot, että hänellä on perusteltu syy pelätä terveytensä ja henkensä puolesta.

Korkein oikeus toteaa, että Popovin väitteiden perusteella ei voida sanoa, että Jabloko-puolueen aktiivisia jäseniä vainottaisiin yleisesti lainkohdassa tarkoitetulla tavalla.

Oikeuden mukaan ei voida sanoa, että kaikissa venäläisissä vankiloissa loukattaisiin ihmisoikeussopimusta.

Petroskoilainen Popov pakeni Venäjältä Suomeen keväällä. Siitä lähtien hän on oleskellut Pohjois-Karjalassa. Popov perusti toukokuussa mainostoimiston Joensuuhun.